作者:毛並
標題:賀新郎
內容:風雨連朝夕。最驚心、春光晼晚，又過寒食。落盡一番新桃李，芳草南園似積。但燕子、歸來幽寂。況是單棲饒惆悵，盡無聊、有夢寒猶力。春意遠，恨虛擲。東君自是人間客。暫時來、匆匆卻去，為誰留得。走馬插花當年事，池畹空餘舊跡。奈老去、流光堪惜。杳隔天涯人千里，念無憑、寄此長相憶。回首處，暮雲碧。